አረንጓዴው ጎርፍ ለአረንጓዴ አሻራ
በኢትዮጵያ የደን ልማት ለማጎልበት የሚያስችለው የዘንድሮ «አረንጓዴ አሻራ» መርሃ ግብር ግንቦት 30 ቀን 2012 ዓ.ም በይፋ መጀመሩ ይታወሳል። ጠቅላይ ሚኒስትር ዐቢይ አህመድ መርሃ ግብሩን ሲያስጀምሩ፤ በዘንድሮ ዓመት የችግኝ ተከላ መርሐ ግብር አምስት ቢሊዮን ችግኞችን ለመትከል እቅድ መያዙን ተናግረዋል። ሁሉም ኢትዮጵያዊ ችግኞችን እንዲተክል «አሻራችንን በማኖር ለኢትዮጵያ አረንጓዴ ምንጣፍ እንዘርጋ» ሲሉ ጥሪያቸውን አስተላልፈዋል። ጠቅላይ ሚኒስትር ዶክተር ዐቢይ ችግኝ ተከላ መርሐ ግብርን አስጀምረዋል። የጠቅላይ ሚኒስትር ዶክተር ዐቢይ አህመድ የአረንጓዴ አሻራ መርሃ ግብርን ጥሪ መሠረት በማድረግ በዘጠኙም ክልሎችና በሁለቱም ከተማ አስተዳደሮች የሚገኙ ተቋማት፣ የተለያዩ የኅብረተሰብ ክፍሎች ጥሪውን በመቀበል አረንጓዴ አሻራቸውን በማሳረፍ ላይ ይገኛሉ። የ2012ዓ.ም አረንጓዴ አሻራ መርሃ ግብርን ተግባራዊ ለማድረግ ቀጠሮ ከያዙት መካከል የኢትዮጵያ አትሌቲክስ ፌዴሬሽን ይጠቀሳል። የኢትዮጵያ አትሌቲክስ ፌዴሬሽን፤ «በሀገራችን እየተመናመነ ያለውን የደን ሽፋን እንዲያገግም ለማድረግ ከመንግሥት ጎን በመቆም አረንጓዴ አሻራን በችግኝ ተከላ ለማሳረፍ ትልቅ ሀገራዊ እቅድ ተይዟል» ይላል። በዘንድሮ ዓመት የችግኝ ተከላ መርሐ ግብር በሀገር አቀፍ ደረጃ አምስት ቢሊዮን ችግኞችን ለመትከል የተያዘውን እቅድ መሠረት በማድረግ በመጪው ሐሙስ ሰኔ 18 ቀን 2012
ዓ.ም አረንጓዴ አሻራን የማሳረፍ መርሃ ግብር ይከናወናል። የኢትዮጵያ አትሌቲክስ ፌዴሬሽን ከለገጣፎ ለገዳዲ ከተማ አስተዳደር ጋር በመተባበር በከተማ እየተገነባ የሚገኘው አዲሱ የአሸዋ መሮጫ ትራካችን ዙሪያ ችግኞች በመትከል መሆኑን አስታውቋል። «አንድ አትሌት ለብዙ ችግኞች፤ ብዙ ችግኞች ለብዙ አትሌቶች» በሚል መሪ ቃል የችግኝ ተከላ መርኃ ግብሩ ከማለዳው 3 ሰዓት ጀምሮ እንደሚከወን አመልክቷል። በዚህ መርኃ ግብር ላይም የፌዴሬሽኑ ሥራ አስፈፃሚ ኮሚቴ አባላትና ሠራተኞች፣ አንጋፋና ሁሉም የሀገራችን አትሌቶች፣ አሰልጣኞች፣ የአትሌት ተወካይ ማናጀሮች፣ ሁሉም የአትሌቲክስ ማህበራት አመራሮች፣ የክለብ አመራሮች፣ በአጠቃላይ የአትሌቲከሱ ቤተሰቦች የሚገኙ መሆኑን አመልክቷል። በዓለም አቀፍ የውድድር
መድረኮች ላይ በመሳተፍ
ተደጋጋሚ ድሎች ባለቤት በመሆን ውስጥ የሚመዘዘው የአረንጓዴ
ጎርፍ ታሪክን አረንጓዴ
አሻራ በማሳረፍ በሌላው የታሪክ ገጽ ማሳረፍ ይቻል ዘንድ የስፖርት
ቤተሰቡ በመርኃ ግብር በመገኘት ሀገራዊ ድርሻውን ሊወጣ እንደሚገባ በመግለጽ
«አረንጓዴ አሻራ በማሳረፍ
የአትሌቶች የሕይወት ምንጭ የሆኑትን ዛፎች አብረን እንትከል
ሲል» ብሔራዊ ፌዴሬሽኑ ሀገራዊ ጥሪን አቅርቧል፡፡ በብሔራዊ ፌዴሬሽኑ አስተባባሪነት ከሚደረገው የችግኝ ተከላ መርሃ ግብሩ ቀደም ብሎ ሰኔ 16 ቀን 2012 ዓ.ም የደም ልገሣ መርሃ ግብር እንደሚከናወን ይፋ ተደርጓል። በዓለም አቀፍና በሀገራችን እየተስፋፋ በሚገኘው የኮሮና ቫይረስ ወረርሽኝ ምክንያት እየተከሰተ ያለውን የደም እጥረት ከግምት ውስጥ በማስገባት መሆኑ ተነግሯል። የደም ልገሣ መርሃ ግብሩ ጉርድሾላ በሚገኘው በፌዴሬሽኑ ዋና ቢሮ የሚከናወን መሆኑ ተነግሯል። በብሔራዊ ፌዴሬሽኑ አስተባባሪነት የሚደረገው የደም ልገሳ መርሃ ግብሩ ዛሬ ከማለዳው 3ሰዓት ጀምሮ ለሙሉ ቀን የሚዘልቅ መሆኑን ተገልጿል። «የፌዴሬሽኑ ሥራ አስፈፃሚ ኮሚቴ አባላትና የቢሮ ሠራተኞች፣ እንዲሁም ከሰዓት በኋላ ከ7 ሰዓት ከ30 ጀምሮ አንጋፋዎቹና ሁሉም የሀገራችን አትሌቶች፣ አሰልጣኞች፣ የአትሌት ተወካይ ማናጀሮች፣ ሁሉም የአትሌቲክስ ማህበራት አመራሮች፣ የክለብ አመራሮች በልገሳው ላይ የሚሳተፍ ይሆናል ተብሏል። የኢትዮጵያ አትሌቲክስ ፌዴሬሽን
ከኢትዮጵያ ደም ባንክ አገልግሎት ጋር በመተባበር በተዘጋጀው
የደም ልገሳ መርሃ ግብሩ ላይ አጠቃላይ የአትሌቲክሱ
ቤተሰቡ ተሳትፎ የሚታይበት
እንደሚሆን ይጠበቃል።አዲስ ዘመን ሰኔ 16/2012ዳንኤል ዘነበ